REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/132-24

20. novembar 2024. godine

B e o g r a d

ZAPISNIK

OSME SEDNICE ODBORA ZA EVROPSKE INTEGRACIJE

NARODNE SKUPŠTINE REPUBLIKE SRBIJE

PETAK, 11. OKTOBAR 2024. GODINE

Sednica je počela u 14.00 časova.

Sednicom je predsedavala Elvira Kovač, predsednik Odbora.

Pored predsednika, sednici su prisustvovali zamenik predsednika Odbora Milan Radin i članovi Odbora: Sanja Džajić, Branislav Josifović, Robert Kozma, dr Aleksandra Tomić, Dubravka Filipovski, Ana Miljanić, Ksenija Marković i Goran Milić.

Sednici su prisustvovali Dijana Radović i dr Tijana Perić Diligenski, zamenici članova.

Sednici nisu prisustvovali članovi Odbora Stanislava Janošević, Dunja Simonović Bratić, Života Starčević, Marinika Tepić, dr Ana Jakovljević, Zdravko Ponoš i Dragan Jonić.

Sednici nisu prisustvovali zamenici prisutnih članova Ljubica Vraneš, Vesna Savović – Petković, Radomir Lazović, Ivana Stamatović, Miroslav Petrašinović, Nebojša Novaković i dr Ivan Rajičić.

Sednici nisu prisustvovali zamenici odsutnih članova Odbora Nikola Lazić, Zagorka Aleksić, Pavle Grbović, Đorđe Stanković i Milica Marušić Jablanović.

Sednici su prisustvovali i ministarka za evropske integracije prof. dr Tanja Miščević i njeni saradnici Mira Radenović Bojić, državni sekretar, kao i Sanda Šimić Stambolić i Branko Budimir, vršioci dužnosti pomoćnika ministra.

Na predlog predsednika, Odbor je utvrdio sledeći

**Dnevni red:**

1. Razmatranje Predloga zakona o uspostavljanju i funkcionisanju sistema za upravljanje kohezionom politikom, koji je podnela Vlada (broj 011-2134/24 od 13. septembra 2024. godine), u načelu;
2. Razmatranje Izveštaja o pregovorima o pristupanju Republike Srbije Evropskoj uniji tokom predsedavanja Kraljevine Belgije (januar – jun 2024. godine), koji je podnela Vlada (broj 337-2070/24 od 6. septembra 2024. godine);
3. Razno.

**Prva tačka dnevnog reda -** Razmatranje Predloga zakona o uspostavljanju i funkcionisanju sistema za upravljanje kohezionom politikom, koji je podnela Vlada, u načelu

Ministarka T. Miščević je predstavila Predlog zakona o uspostavljanju i funkcionisanju sistema za upravljanje kohezionom politikom. Navela je da je Ministarstvo za evropske integracije ključni koordinator procesa evrointegracija, a u toj koordinaciji jedino poglavlje koje koordinira i u kome postoji obaveza usklađivanja sa Evropskom unijom je Poglavlje 22 (regionalna politika i koordinacija strukturnih instrumenata). Upravo u vezi sa tim je, kako je navela, i Zakon o uspostavljanju i funkcionisanju sistema za upravljanje kohezionom politikom (u daljem tekstu : skraćeno Zakon o kohezionoj politici), a sa primenom će se početi tek kada Republika Srbija postane članica Evropske unije. Objasnila je da je to tako iz razloga što je neophodno izgraditi čitav sistem za primenu kohezione politike Evropske unije, a kako bi se, već od prvog dana primene tog zakona, mogla iskoristiti sredstva koja su za to namenjena. Naime, kako je navela, ta sredstva su danas podeljena u četiri fonda: Kohezioni fond, zatim veoma veliki i značajan je i Fond koji se odnosi na regionalni razvoj, unapređeni socijalni fond (Evropski socijalni fond plus) i Fond za pravednu tranziciju. Dalje je istakla da ovaj zakon predstavlja pravnu osnovu za izgradnju sistema koji mora da odgovori na nekoliko važnih pitanja, i to: koji broj i kakav obuhvat će imati programi koje ćemo moći koristiti sa stupanjem u članstvo, priprema za izradu planskih i svih drugih programskih dokumenata koji su za to neophodni, institucionalni *set up* (struktura), zatim, kapaciteti institucija, izgradnja partnerskih institucija na nacionalnom, regionalnom, lokalnom nivou i slično i, na kraju, priprema projekata koji će biti spremni za finansiranje. Dalje je istakla da je, u navedenom smislu, Ministarstvo pripremilo Nacionalni plan, nakon skrininga i izveštaja o skriningu Poglavlja 22, za pripremu za izgradnju sistema za primenu kohezione politike. Dodala je i da je Nacionalni plan, trenutno, predmet procene od strane država članica Evropske unije. Ukazala je i da je, tokom izrade Predloga zakona, bilo saradnje sa Nacionalnim konventom u nekoliko navrata.

R. Kozma je istakao da podržava ovaj Predlog zakona ali da ukazuje na potrebu izmene upotrebljene terminologije u članu 6. Predloga zakona, a kako bi se stvorila obaveza inkluzivnog pristupa prilikom programiranja i prilikom pripreme donošenja i sprovođenja Sporazuma o partnerstvu i programu. Takođe je istakao potrebu izmene člana 12. stava 2. a kako bi se obezbedilo da državna uprava „otvori vrata“ i ka krajnjim korisnicima, te pribavi i stručno mišljenje nadležnih organizacija. Postavio je pitanje u pogledu člana 53. koliko se racionalnim i razumnim smatra rok od 6 meseci za izradu podzakonskih akata.

T. Perić Diligenski je pohvalila postojanje ovog Predloga zakona, kao i njegovu potpunu usklađenost sa zakonodavstvom Evropske unije ali je ukazala na raskorak rokova propisanih u tom zakonu sa rokovima navedenim u NPAA, te da je taj Predlog trebalo da bude usvojen još u četvrtom kvartalu 2022. godine. Kako je navela, slabe tačke ovog zakona su antikorupcijske klauzule sadržane u pojedinim članovima, poput 35, 36, 38 – 41 i slično, a imajući u vidu da je praksa nekih zemalja pokazala da je najčešći vid korupcije zloupotreba fondova kohezione politike.

K. Marković je istakla da, kao osnovni problem, kada je reč o ovom Predlogu zakona vidi pogrešno postavljen sistem i podelu odgovornosti upravljanja i kontrole sprovođenja programa kohezione politike. Naime, kako je navela i upravljanje i kontrola se stavljaju „u ruke“ Vladi, odnosno, telima koje Vlada bira, tako da postoji jedinstvo upravljanja i kontrole. Postavila je pitanje zbog čega se izbegava Državna revizorska institucija u tom procesu i dodala da smatra nedopustivim da računovodstvene i ostale kontrolne poslove obavlja ministarstvo, a da se javno tužilaštvo ne spominje nijednom rečju. Saglasno tome, postavilaa je pitanje ko će, zaista, kontrolisati Ministarstvo, a posebno zbog toga što primarnu kontrolu vrši Vlada, a tek sekundarnu Evropska unija.

U daljoj diskusiji povodom sistema nadzora i kontrole sredstava iz Kohezionog fonda učestvovali su M. Radin, A. Tomić, K. Marković, T. Perić Diligenski, B. Josifović i D. Filipovski.

Ministarka T. Miščević je, u odgovoru na iznete komentare, navela da razmatranje ovog Predloga zakona nije moglo biti ranije na dnevnom redu, upravo, zbog revizije koja se očekuje, te da je tako odlučeno u konsultaciji sa nadležnim direktoratom iz Brisela, kako se kasnije zakon ne bi učestalo menjao i prilagođavao rezultatitima revizije i eventualnih sprovedenih reformi. Naime, kako je istakla, upravo sada je dobar trenutak da se krene sa radom na ovom zakonu, kako bi se odgovorilo na mnoga pitanja. Dodala je da je oko 4,2 milijarde bespovratno dobijeno iz Evropske unije i da je kontrolu sprovodila, upravo, Evropska unija, a tek od nedavno i Vlada. Objasnila je da kontrolu ne može sprovoditi Državna revizorska institucija iz razloga što je nadležna samo za sredstva iz budžeta Republike Srbije. Kao dalje razloge zbog čega je sada najbolji trenutak da se razmatra ovaj Predlog navela je to da bi se imalo dovoljno vremena za izgradnju kapaciteta za korišćenje svih fondova i sredstava, kao i za izgradnju institucija koje će pratiti čitav taj sistem. Ukazala je na značaj, već prisutnog, načela inkluzivnosti, a u pogledu roka od 6 meseci za donošenje podzakonskih akata dala je odgovor da taj rok nije kratak, a imajući u vidu da su ti akti, zapravo, već pripremljeni. Navela je da država odgovara za pripremu i sprovođenje kohezione politike, kao i za, eventualne, pronevere. Zaključila je sa tim da je, upravo, ovaj predlog zakona odličan dokaz spremnosti za evrointegracije.

B. Budimir, vršilac dužnnosti pomoćnika ministra, je sve prethodno navedeno dopunio navodima da je zakon uopšten usled nezavidne situacije da treba predvideti sve što je moguće do početka njegove primene, a zbog toga se, upravo, ne ulazi u svaki proceduralni detalj da se ne bi ugrozila učestalost zakona, odnosno, da se ne bi često menjao i da je tako urađeno u dogovoru sa Evropskom komisijom. Takođe, objasnio je da u Predlogu zakona jeste predviđena odložena primena pojedinih članova ali su to članovi koji se tiču tokova novca, a do toga će doći, kao što je rečeno, tek nakon početka primene zakona, pa usled toga i potreba odložene primene.

Odbor je većinom glasova (10 za, 2 uzdržano) prihvatio Predlog zakona o uspostavljanju i funkcionisanju sistema za upravljanje kohezionom politikom, u načelu.

**Druga tačka dnevnog reda -** Razmatranje Izveštaja o pregovorima o pristupanju Republike Srbije Evropskoj uniji tokom predsedavanja Kraljevine Belgije, koji je podnela Vlada

Ministarka T. Miščević je istakla da se, tokom predsedavanja Kraljevine Belgije, najveći deo posla odnosio na pregovore i razgovore o Reformskoj agendi koja je prošle nedelje na sednici Vlade usvojena uz Aneks sa tabelom koja sadrži indikatore i uz komentare Nacionalnog konventa, date nakon održane zajedničke sednice. Kako je objasnila, sada sledi verifikacija Reformske agende od strane Evropske komisije njenom implementirajućom odlukom, a potom slede dva sporazuma i to jedan o finansijskom instrumentu, a drugi o zajmu, čije će konačne verzije, sa kojim će se krenuti u proceduru, opet poslati Evropska komisija. Istakla je da se sada kreće sa primenom Reformske agende sa istim modelom koji se koristi u pregovaračkom procesu. Dalje je navela da je neophodno još definisati Akcioni plan – tako da svaki indikator ima svoje korake, svaki korak svoj rok, a svaki rok verifikacioni instrument i to usaglasiti sa Evropskom komisijom i Nacionalnim konventom da bi se mogla koristiti odobrena sredstva. Dodala je da će se sa merama krenuti do kraja 2024. godine. Dalje je iznela da su, u prvoj polovini ove godine, stigli i komentari na samoprocenu za Poglavlje 23 i 24, kao i da je u Poglavlju 35 napravljen i na sednici Vlade usvojen Strateški plan za borbu protiv prevara. Kako je izjavila, takođe su završene aktivnosti na pripremi strateških dokumenata i aplikacija za Sporazum o usklađenosti kvaliteta roba, što podrazumeva da naše robe mogu da konkurišu, zatim je Narodna banka završila sve aktivnosti i aplicirala u SEPA-u (Single Euro Payments Area – Jedinstveno područje plaćanja u evrima). Dodala je da je, takođe, usvojena strategija industrijske politike i stvaranja okruženja za pomoć malim i srednjim preduzećima, revidirano je Poglavlje 35, a Srbija je prva završila programiranje IPA (Instrument za pretpristupnu pomoć 2025 – 2027.). Informisala je prisutne da su, u pogledu ulazno – izlaznog sistema, zemlje članice Evropske unije već ušle u ozbiljan problem primene tog sistema, tako da je to odloženo za period nakon Božića.

M. Radenović Bojić, državni sekretar, je iznela da se planira da se, u narednom periodu, ubrza priprema i donošenje Plana razvoja Republike Srbije kao najvišeg strateškog dokumenta. Objasnila je da je jedan deo dokumentacije, odnosno, usvajanje Uredbe i priprema analize iz svih sektorskih oblasti koje se tiču Plana razvoja već završeni, a da sada sledi još razvojni deo i definisanje konkretnih tačaka u samom Planu, pa se očekuje da će dokument biti završen u narednih 6 – 9 meseci.

U diskusiji su učestvovali K. Marković, R. Kozma i E. Kovač.

M. Radin je ministarki za evropske integracije postavio pitanje da li ima pomaka što se tiče otvaranja Klastera 3, kao i da li se uskoro može očekivati odgovor na skrining za Poglavlje 31.

T. Miščević je, u odgovoru na iznete komentare i postavljena pitanja, iznela da se ništa novo nije dogodilo u pogledu Poglavlja 31 ali da postoji veliki pomak u očekivanju otvaranja Klastera 3.

Odbor je većinom glasova (11 za, 1 nije glasao) usvojio Izveštaj o pregovorima o pristupanju Republike Srbije Evropskoj uniji tokom predsedavanja Kraljevine Belgije, koji je podnela Vlada, te je predloženo Narodnoj skupštini da razmotri i prihvati ovaj Izveštaj.

**Tačka razno** - Povodom tačke razno se niko nije javio za reč.

Sednica je završena u 16.02 časova.

SEKRETAR ODBORA PREDSEDNIK ODBORA

Marija Vučićević Kovács Elvira

(Elvira Kovač)